PMIndiaData/PMIndiaSum huggingface dataset:
वन्‍यजीव संरक्षण के क्षेत्र में सहयोग बढ़ाने के लिए भारत और अमरीका के सहमति ज्ञापन को मंत्रिमंडल की मंजूरी

प्रधानमंत्री श्री नरेन्द्र मोदी की अध्यक्षता में आज केन्द्रीय मंत्रिमंडल ने वन्‍यजीव संरक्षण के क्षेत्र में सहयोग बढ़ाने और वन्‍य जीवों की तस्‍करी से निपटने के लिए भारत और अमरीका के बीच सहमति ज्ञापन पर हस्‍ताक्षर करने को मंजूरी प्रदान की। इस मंजूरी के साथ ही, भारत वन्‍यजीव संरक्षण और वन्‍यजीव क्षेत्रों के प्रबंधन तथा वन्‍यजीवों और उनसे बनने वाले उत्‍पादों के अवैध कारोबार से निपटने से जुड़े अम‍रीकी संस्‍थानों की विशेषज्ञता से लाभान्वित होगा। पृष्‍ठभूमि : भारत और अमरीका समृद्ध जैव विविधता और प्राकृतिक धरोहर से संपन्न हैं और उन्‍होंने अपने अपने यहां संरक्षित क्षेत्रों का एक नेटवर्क स्‍थापित किया है। वन्‍यजीव सरंक्षण से जुड़ी प्राथमिक चिंताओं को मिटाने के लिए दोनों देशों के पास अपनी व्‍यवसायिक कुशलता को साझा करने की संभावनाएं मौजूद हैं, ऐसे में यह सहमति ज्ञापन सहयोग का सुविधाजनक मंच उपलब्‍ध कराएगा। सहमति ज्ञापन के अंतर्गत दोनों देश निम्‍नलिखित क्षेत्रों में सहयोग कर सकेंगे : क. वन्‍यजीव फॉरेन्सिक और संरक्षण जेनेटिक्‍स : प्रजातियों के संरक्षण के प्रयासों और वन्‍यजीव अपराधों के मामलों में बेहतर वैज्ञानिक प्रमाण संग्रहण में उपयोगी है, जिससे बेहतर अमल का मार्ग प्रशस्‍त होगा। ख. प्राकृतिक विश्‍व धरोहर संरक्षण : भारतीय वन्‍यजीव संस्‍थान के मौजूदा यूनेस्‍को श्रेणी-2 केंद्र की संस्‍थागत क्षमता को सुगम बनाना। प्रकृति की विवेचना और संरक्षण के प्रति जागरूकता: जैव विविधता के संरक्षण संबंधी जटिल मामलों को समझने के लिए जनता, विशेषकर युवाओं और बच्‍चों को संवेदनशील बनाने हेतु वन प्रबंधकों के जनता के साथ इंटरफेस को मजबूत बनाना।
प्रधानमंत्री ने लोगों से नमो ऐप पर 28 अगस्त 2022 के ‘मन की बात’ कार्यक्रम पर आधारित क्विज में भाग लेने का आग्रह किया

प्रधानमंत्री श्री नरेन्‍द्र मोदी ने लोगों से नमो ऐप पर 28 अगस्‍त 2022 पर आधारित ‘मन की बात‘ पर आधारित क्विज में भाग लेने का आग्रह किया है। क्विज़ केवल बुधवार 31 अगस्त 2022 तक सक्रिय रहेगा। प्रधानमंत्री ने ट्वीट किया; “क्या आपने आज के एपिसोड पर आधारित #मन की बात क्विज़ में हिस्सा लिया है?” एमजी/एएम/जेके
प्रधानमंत्री ने महाराष्ट्र और गुजरात दिवस पर लोगों को बधाई दी

प्रधानमंत्री श्री नरेन्द्र मोदी ने महाराष्ट्र और गुजरात दिवस पर दोनों राज्यों के लोगों को बधाई दी है। अपने संदेश में प्रधानमंत्री श्री मोदी ने कहा कि महाराष्ट्र दिवस के अवसर पर मैं राज्य के लोगों को बधाई देता हूं। मैं राज्य को विकास के नए शिखर छूने के लिए शुभकामना व्यक्त करता हूं। जय महाराष्ट्र! गुजरात दिवस पर राज्य के लोगों को मेरी शुभकामनाएं। मैं आशा व्यक्त करता हूं कि गुजरात निरंतर विकास के पथ पर अग्रसर रहेगा और देश की प्रगति में योगदान करता रहेगा।
मंत्रिमंडल ने जम्मू एवं कश्मीर में वर्ष 2020-21 के लिए सेब की खरीद के लिए मार्केट इंटरवेंशन स्कीम के विस्तार को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने पिछले सत्र यानी 2019-20 में जिस तरह से जम्मू कश्मीर में नियम और शर्तों का पालन किया गया था उसी तरह वर्तमान सत्र यानी 2020-21 में भी जम्मू एवं कश्मीर (जेएंडके) में सेब खरीद के लिए मार्केट इंटरवेंशन स्कीम के विस्तार को मंजूरी दे दी है। सेब की खरीद केंद्रीय खरीद एजेंसी यानी राष्ट्रीय कृषि सहकारी विपणन संघ लिमिटेड (नैफेड) द्वारा राज्य नामित एजेंसी योजना और विपणन निदेशालय, बागवानी और जम्मू और कश्मीर बागवानी प्रसंस्करण और विपणन निगम (जेकेएचपीएमसी) के माध्यम से जम्मू एवं कश्मीर के सेब किसानों से सीधे की जाएगी और प्रत्यक्ष लाभ हस्तांतरण (डीबीटी) के माध्यम से भुगतान किया जाएगा। इस योजना के तहत 12 लाख मीट्रिक टन सेब खरीदे जा सकते हैं। सरकार ने नैफेड को इस अभियान के लिए 2,500 करोड़ रुपये की सरकारी गारंटी उपयोग करने की भी अनुमति दी है। इस अभियान में अगर कोई नुकसान होता है तो उसे 50:50 के आधार पर केंद्र सरकार और जम्मू एवं कश्मीर के केन्द्र शासित प्रदेश प्रशासन के बीच साझा किया जाएगा। पिछले सत्र में गठित नामित मूल्य समिति को इस सीजन के लिए भी सेब के विभिन्न प्रकार और सेब के ग्रेड की कीमत निर्धारण के लिए जारी रखा जाएगा। जम्मू कश्मीर का केन्द्र शासित प्रशासन निर्दिष्ट मंडियों में मूलभूत सुविधाओं का प्रावधान सुनिश्चित करेगा। खरीद प्रक्रिया के सुचारू और निरंतर कार्यान्वयन की निगरानी केंद्रीय स्तर पर कैबिनेट सचिव की अध्यक्षता में गठित निगरानी समिति द्वारा की जाएगी और केन्द्र शासित स्तर पर मुख्य सचिव की अध्यक्षता में कार्यान्वयन और समन्वय समिति का गठन किया जाएगा। भारत सरकार की यह घोषणा सेब उत्पादकों को एक प्रभावी विपणन मंच प्रदान करेगी और स्थानीय लोगों के लिए रोजगार सृजन की सुविधा मुहैया कराएगी। यह सेब के लिए पारिश्रमिक की कीमतें सुनिश्चित करेगा जिसके कारण जम्मू एवं कश्मीर में किसानों की समग्र आय में वृद्धि होगी। वीआरआरके/एमजी/एएम/सी
प्रधानमंत्री ने युवाओं को स्वामी विवेकानन्द के नेतृत्व उपदेश को समझाया

हम युवाओं को बेहतर शैक्षणिक और उद्यम के अवसर प्रदान करने के लिए काम कर रहे हैं: प्रधानमंत्री प्रधानमंत्री श्री नरेन्द्र मोदी ने देश के युवाओं से स्वामी विवेकानन्द के नेतृत्व उपदेश का अनुसरण करने को कहा है। श्री मोदी ने व्यक्तियों और संस्थानों के विकास में श्रद्धेय संन्यासी की प्रशंसा की। राष्ट्रीय युवा संसद महोत्सव के समापन सत्र को संबोधित करते हुए प्रधानमंत्री ने व्यक्ति विकास से संस्थान निर्माण के विभिन्न चक्र प्रारंभ करने में स्वामी जी के योगदान की चर्चा। श्री मोदी ने कहा कि व्यक्ति स्वामी विवेकानन्द के प्रभाव क्षेत्र में आते हैं और संस्थान का सृजन करते हैं और यही संस्थान बाद में नए संस्थान निर्माताओं की रचना करते हैं। इससे व्यक्ति विकास से संस्थान निर्माण का विभिन्न और विपरीत चक्र प्रारंभ होता है। प्रधानमंत्री ने कहा कि यह भारत की विशाल शक्ति है। प्रधानमंत्री ने उद्यमिता के उदाहरण के साथ इसकी व्याख्या की। उन्होंने कहा कि एक व्यक्ति एक बड़ी कंपनी बनाता है और कंपनी काइको सिस्टम अनेक प्रतिभावान व्यक्तियों को बढ़ावा देता है जो अपने समय में नई कंपनियां बनाते हैं। प्रधानमंत्री ने युवाओं से हाल में घोषित राष्ट्रीय शिक्षा नीति में दिए गए लचीले और नवाचारी लर्निंग फॉर्मेट का लाभ उठाने को कहा। नीति का उद्देश्य आकांक्षाओं, कौशल, समझदारी तथा युवा की पसंद को प्राथमिकता देकर बेहतर व्यक्ति बनाना है। प्रधानमंत्री ने कहा कि देश के युवाओं को बेहतर शिक्षा तथा बेहतर उद्यम के अवसर प्रदान किए जा रहे हैं। प्रधानमंत्री ने कहा ‘‘हम देश में एक इको सिस्टम बनाने का प्रयास कर रहे हैं जिसके अभाव में युवा अक्सर बाध्य होकर विदेश की ओर देखते हैं।’’ प्रधानमंत्री ने बल देते हुए कहा कि स्वामी विवेकानन्द ने विश्वासपूर्ण, स्वच्छ हृदय, निर्भय और साहसी युवा को देश की नींव के रूप में मान्यता दी। श्री मोदी ने युवाओं के लिए स्वामी विवेकानन्द के मंत्रों को प्रस्तुत किया। शारीरिक फिटनेस के लिए विवेकानंद का मंत्र था लोहे की मांसपेशियां और फौलाद की शक्ति। सरकार फिट इंडिया मूवमेंट, योग को प्रोत्साहित कर रही है और खेलों के लिए आधुनिक सुविधाएं प्रदान कर रही है। व्यक्तित्व विकास के लिए स्वामी जी का उपदेश था“स्वयं में विश्वास करो”, नेतृत्व और टीमवर्क के लिए स्वामी जी ने कहा “सभी में विश्वास करो।”
प्रधानमंत्री ने उत्तरप्रदेश सरकार के मंत्रियों के साथ चर्चा की

प्रधानमंत्री श्री नरेन्द्र मोदी ने उत्तरप्रदेश सरकार के मंत्रिमंडल के साथ चर्चा की। सभी ने सुशासन को आगे बढ़ाने और सभी नागरिकों के लिये ‘जीवन सुगमता’ सम्बंधी विस्तृत विषयों पर बातचीत की। प्रधानमंत्री ने ट्वीट कियाः “उत्तरप्रदेश की सरकार के मंत्रिमंडल के साथ विस्तार से चर्चा की। हम सभी ने सुशासन को आगे बढ़ाने और सभी नागरिकों के लिये ‘जीवन सुगमता’ सम्बंधी विस्तृत विषयों पर बातचीत की।”
भारत और तुर्केमेनिस्तान के बीच दोहरे कराधान और टैक्स चोरी से बचाव संबंधी दोहरे कराधान बचाव समझौते (डीटीएसी) में प्रोटोकोल के जरिये संशोधन

प्रधानमंत्री श्री नरेन्द्र मोदी की अध्यक्षता में हुई मंत्रिमंडल की बैठक में भारत और तुर्केमेनिस्तान के बीच दोहरे कराधान और टैक्स चोरी से बचाव संबंधी दोहरे कराधान बचाव समझौते (डीटीएसी) में एक प्रोटोकोल के जरिये संशोधन को मंजूरी दे दी गई। यह समझौता बैंक जानकारी और बगैर कर ब्याज के जानकारी समेत कर मामलों की प्रभावी जानकारी साझा करने के अंतरराष्ट्रीय मानक मुहैया कराता है। समझौते में कहा गया है तुर्केमेनिस्तान में भारतीय निवासी से संबंधित जानकारी तुर्केमेनिस्तान और भारतीय कानून प्रवर्तन एजेंसियों से साझा की जाएगी। दोनों के बीच इस तरह की जानकारी का आदान-प्रदान होगा। प्रोटोकोल के तहत समझौते के दुरुपयोग को रोकने के लिए लिमिटेशन ऑफ बेनिफिट धारा जोड़ी गई है। इस धारा के तहत घरेलू टैक्स चोरी के मामले में इसमें मौजूद प्रावधानों का इस्तेमाल होगा।
प्रधानमंत्री ने उनकी यात्रा के दौरान चंडीगढ़ की जनता को हुई असुविधा पर खेद व्‍यक्‍त किया

प्रधानमंत्री श्री नरेन्‍द्र मोदी ने उनकी यात्रा के दौरान चंडीगढ़ की जनता को हुई असुविधा पर खेद व्‍यक्‍त किया है। प्रधानमंत्री ने कहा, “मेरी यात्रा के दौरान चंडीगढ़ के नागरिकों को हुई अुसविधा, खासतौर से स्‍कूलों को बंद करना खेदजनक है। मैं समझता हूं कि इससे बचा जा सकता था। प्रधानमंत्री ने कहा कि इसकी जांच की जाएगी और चं‍डीगढ़ की जनता को हुई असुविधा के लिए जवाबदेही तय की जाएगी।”
प्रधानमंत्री ने पी. गोपीनाथन नायर के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध गांधीवादी और स्वतंत्रता सेनानी श्री पी. गोपीनाथन नायर के निधन पर शोक व्यक्त किया है। प्रधानमंत्री ने ट्वीट किया: “श्री पी. गोपीनाथन नायर को भारत के स्वतंत्रता संग्राम में उनके योगदान और गांधीवादी सिद्धांतों के प्रति अटूट प्रतिबद्धता के लिए याद किया जाएगा। मैं उनके निधन से शोकाकुल हूं। मेरी संवेदना उनके परिवार और प्रशंसकों के साथ हैं। ओम शांति।”
प्रधानमंत्री ने फसल बीमा योजना के लिए संचालनगत दिशा-निर्देशों का अनावरण किया ; सीहोर में किसानों की विशाल रैली को संबोधित किया

राष्‍ट्रीय कृषि बाजार के लिए डिजिटल प्‍लेफॉर्म 14 अप्रैल को बाबा साहेब अम्‍बेडकर की जयंती पर लांच किया जाएगा प्रधानमंत्री श्री नरेन्‍द्र मोदी ने आज मध्‍य प्रदेश के सीहोर में आज किसानों की एक विशाल रैली में प्रधानमंत्री फसल बीमा योजना के लिए संचालनगत दिशा-निर्देशों का अनावरण किया। किसानों के लिए इस व्‍यापक फसल बीमा योजना के लाभों का जिक्र करते हुए प्रधानमंत्री ने कहा कि यह परेशानियों के वक्‍त किसानों की समस्‍याओं के लिए एक समाधान मुहैया करा सकता है। उन्‍होंने कहा कि पुरानी फसल बीमा योजनाओं की कमियों को दूर करने तथा फसल बीमा को लेकर किसानों के बीच भरोसा कायम करने का पूरा प्रयास किया गया है। उन्‍होंने कहा कि दावों का शीघ्र निपटान सुनिश्चित करने के लिए इस योजना में व्‍यापक रूप से प्रौद्योगिकी का इस्‍तेमाल किया जाएगा। उन्‍होंने किसानों को इस योजना का लाभ उठाने के लिए प्रोत्‍साहित किया। प्रधानमंत्री ने किसानों के कल्‍याण के लिए केन्‍द्र सरकार द्वारा उठाई कई अन्‍य पहलों को रेखांकित किया। उन्‍होंने गन्‍ना किसानों के बकाये को खत्‍म करने के लिए उठाए गए कदमों का जिक्र किया, जो कई हजार करोड़ रुपये तक पहुंच चुका था। ‘डिजिटल इंडिया’ अभियान के बारे में प्रधानमंत्री ने कहा किसानों का कल्‍याण इस पहल के मूल में है। उन्‍होंने 14 अप्रैल 2016, बाबा साहेब अम्‍बेडकर की जयंती पर डिजिटल प्‍लेटफॉर्म-राष्‍ट्रीय कृषि बाजार को लांच करने की घोषणा की। यह किसानों को उनकी उपज के लिए बेहतर मूल्‍य दिलाने में सक्षम होगा। प्रधानमंत्री ने मृदा स्‍वास्‍थ्‍य कार्ड योजना, प्रधानमंत्री कृषि सिंचाई योजना, जैव खेती और यूरिया की पर्याप्‍त उपलब्‍धता सुनिश्चित कराने जैसे कृषि क्षेत्र में उठाए गए अन्‍य बड़े कदमों का भी जिक्र किया। श्री नरेन्‍द्र मोदी ने मध्‍य प्रदेश के किसानों एवं मध्‍य प्रदेश के मुख्‍यमंत्री श्री शिवराज सिंह चौहान को कृषि क्षेत्र में राज्‍य के शानदार प्रदर्शन के लिए बधाई दी। प्रधानमंत्री ने मृदा स्‍वास्‍थ्‍य कार्ड एवं चुने हुए लाभार्थियों को बीमा दावों के निपटान प्रमाण पत्र भी प्रदान किए।
प्रधानमंत्री ने चक्रवाती तूफान ‘ओखी’ से प्रभावित लोगों से मुलाकात की

प्रधानमंत्री ने चक्रवाती तूफान से प्रभावित राज्यों के लिए राहत उपायों के पैकेज की घोषणा की प्रधानमंत्री श्री नरेन्द्र मोदी ने आज लक्षद्वीप, तमिलनाडू और केरल के चक्रवाती तूफान ‘ओखी’ से प्रभावित क्षेत्रों का दौरा किया और तूफान से प्रभावित लोगों, मछुआरों तथा किसानों से बातचीत की। प्रधानमंत्री ने इस दौरान कावारत्ती और कन्याकुमारी में लोगों से बातचीत की। उन्होंने तिरुअनंतपुरम के निकट अवस्थित पुन्थुरा गांव का भी दौरा किया, जो इस चक्रवात से बुरी तरह प्रभावित गांवों में से एक है। तूफान से हुई परेशानियों को लोगों ने प्रधानमंत्री के साथ साझा किया। प्रधानमंत्री ने लोगों को हर संभव मदद का आश्वासन दिया और उन्होंने कहा कि केंद्र सरकार पूरी क्षमता के साथ इस प्रतिकूल हालात में राज्य के साथ खड़ी है। प्रधानमंत्री ने कावारत्ती, कन्याकुमारी और तिरूअनंतपुरम में वर्तमान स्थिति और राहत कार्यों की समीक्षा के लिए अलग-अलग बैठकें की। केरल और तमिलनाडु के मुख्यमंत्री, तमिलनाडु के उपमुख्यमंत्री, लोकसभा के उपाध्यक्ष और लक्षद्वीप के प्रशासक सहित अन्य वरिष्ठ अधिकारियों ने समीक्षा बैठकों में भाग लिया। प्रधानमंत्री ने कहा कि केंद्र सरकार चक्रवाती तूफान प्रभावित राज्यों की हरसंभव मदद करेगा। • केंद्र सरकार केरल, तमिलनाडु और लक्षद्वीप के लिए तत्काल 325 करोड़ रुपये की आर्थिक मदद जारी करेगा। • प्रधानमंत्री द्वारा आज घोषित की गई आर्थिक मदद, इस महीने की शुरूआत में तमिलनाडु को 280 करोड़ रुपये और केरल को दी गई 76 करोड़ रुपये की आर्थिक मदद से अलग है। • प्रधानमंत्री आवास योजना के तहत केंद्र सरकार ओखी तूफान के कारण ध्वस्त हुए करीब 1400 मकानों के पुनर्निर्माण में मदद करेगी। इस योजना के तहत प्रत्येक लाभार्थी को नये घर के निर्माण के लिए डेढ़ लाख रूपये तक की मदद दी जाएगी। • बीमा कंपनियों को ओखी तूफान पीड़ितों के दावों को शीघ्रता से निपटाने की सलाह दी गई है। • तूफान के कारण जान गंवाने वालों के परिजनों को दो लाख रुपये की अनुग्रह राशि और गंभीर रूप से घायलों को 50,000 रुपये प्रधानमंत्री राष्ट्रीय राहत कोष से देने की मंजूरी दी गई है। इससे पहले समीक्षा बैठक में प्रधानमंत्री को चक्रवाती तूफान ओखी के असर के बारे में विस्तार से जानकारी दी गई। इस क्षेत्र में पिछले 125 वर्षों में इस तरह का यह तीसरा तूफान था। यह चक्रवाती तूफान 30 नवंबर, 2017 को आया और उसी दिन तलाश एवं बचाव अभियान शुरू कर दिया गया। भारतीय तटरक्षक बल ने कुल 845 मछुआरों को सफलतापूर्वक बचाया। प्रधानमंत्री को जानकारी दी गई कि तट से 700 समुद्री मील से भी अधिक दूरी तक निगरानी की गई।
प्रधानमंत्री और संयुक्त अरब अमीरात के राष्ट्रपति एवं अबू धाबी के शासक शेख मोहम्मद बिन जायद अल नाहयान के बीच बैठक संपन्न

प्रधानमंत्री श्री नरेन्द्र मोदी आज म्यूनिख से लौटने पर अबू धाबी में थोड़े समय के लिए रुके। प्रधानमंत्री ने संयुक्त अरब अमीरात के राष्ट्रपति और अबू धाबी के शासक शेख मोहम्मद बिन जायद अल नाहयान से मुलाकात की। प्रधानमंत्री के अगस्त 2019 में अबू धाबी के दौरे के बाद दोनों नेताओं के बीच यह पहली सन्मुख बैठक थी। प्रधानमंत्री की ओर से पिछले महीने शेख खलीफा बिन जायद अल नाहयान के निधन पर अपनी व्यक्तिगत संवेदना व्यक्त करना उनकी इस यात्रा का मुख्य उद्देश्य था। प्रधानमंत्री ने शेख मोहम्मद बिन जायद अल नाहयान के साथ–साथ राष्ट्रीय सुरक्षा सलाहकार शेख तहन्नौ बिन जायद अल नाहयान, उप प्रधानमंत्री शेख मंसूर बिन जायद अल नाहयान, अबू धाबी निवेश प्राधिकरण के एमडी शेख हमीद बिन जायद अल नाहयान, विदेश और अंतर्राष्ट्रीय सहयोग मंत्री शेख अब्दुल्ला बिन जायद अल नाहयान सहित परिवार के अन्य सदस्यों के प्रति अपनी हार्दिक संवेदना व्यक्त की। प्रधानमंत्री ने शेख मोहम्मद बिन जायद अल नाहयान को संयुक्त अरब अमीरात के तीसरे राष्ट्रपति के रूप में चुने जाने और अबू धाबी का शासक बनने पर भी बधाई दी। दोनों नेताओं ने भारत– संयुक्त अरब अमीरात व्यापक रणनीतिक साझेदारी के विभिन्न पहलुओं की समीक्षा की, जिसे उन्होंने पिछले कुछ वर्षों में सावधानीपूर्वक विकसित किया है। 18 फरवरी को अपने वर्चुअल बैठक के दौरान दोनों देशों ने व्यापक आर्थिक भागीदारी समझौते पर हस्ताक्षर किए, जो 01 मई को लागू हुआ है। व्यापक आर्थिक भागीदारी समझौते (सीईपीए) से दोनों देशों के बीच व्यापार और निवेश को और बढ़ावा मिलने की उम्मीद है। वित्त वर्ष 2021-22 में द्विपक्षीय व्यापार करीब 72 अरब अमरीकी डॉलर का था। संयुक्त अरब अमीरात भारत का तीसरा सबसे बड़ा व्यापार भागीदार और दूसरा सबसे बड़ा निर्यात गंतव्य है। भारत में संयुक्त अरब अमीरात से एफडीआई पिछले कुछ वर्षों में लगातार बढ़ा है और वर्तमान में यह 12 अरब अमरीकी डॉलर से अधिक है। वर्चुअल समिट के दौरान, दोनों नेताओं ने एक विजन स्टेटमेंट भी जारी किया था, जिससे व्यापार, निवेश, अक्षय ऊर्जा, खाद्य सुरक्षा, स्वास्थ्य, रक्षा, कौशल, शिक्षा, संस्कृति, जन–जन के बीच संबंध सहित विभिन्न क्षेत्रों में आने वाले वर्षों में द्विपक्षीय सहयोग के लिए रोडमैप तैयार किया गया है। दोनों नेताओं ने इस बात पर संतोष व्यक्त किया कि भारत और संयुक्त अरब अमीरात अपने घनिष्ठ और मैत्रीपूर्ण संबंधों और जन जन के बीच ऐतिहासिक जुड़ाव को और भी अधिक मजबूत करने के लिए इन क्षेत्रों में घनिष्ठ साझेदारी बनाना जारी रखे हुए हैं। भारत– संयुक्त अरब अमीरात के बीच ऊर्जा के क्षेत्र में एक मजबूत साझेदारी है, जिसके माध्यम से अब अक्षय ऊर्जा पर नए सिरे से ध्यान केंद्रित किया जा रहा है। प्रधानमंत्री ने संयुक्त अरब अमीरात के राष्ट्रपति और अबू धाबी के शासक शेख मोहम्मद बिन जायद अल नाहयान को विशेष रूप से कोविड-19 महामारी के दौरान संयुक्त अरब अमीरात में 35 लाख भारतीय समुदाय की देखभाल करने के लिए धन्यवाद दिया। उन्होंने शेख मोहम्मद बिन जायद अल नाहयान को जल्द से जल्द भारत आने के लिए आमंत्रित किया।
मंत्रिमंडल ने अंतरिक्ष प्रौद्योगिकी के क्षेत्र में सहयोग पर भारत और नीदरलैंड के बीच एमओयू की जानकारी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने शांतिपूर्ण उद्देश्‍यों के लिए बाह्य अंतरिक्ष के इस्‍तेमाल और अन्‍वेषण में सहयोग पर भारत और नीदरलैंड के बीच समझौता ज्ञापन (एमओयू) की जानकारी दी। इस एमओयू पर हस्‍ताक्षर 11 और 22 मई 2017 को क्रमश: बेंगलूरु और हेग में किए गए थे। लाभ: इस एमओयू से दोनों पक्षों के बीच नि‍म्‍नलिखित क्षेत्रों में सहयोग आसान होगा: पृथ्‍वी के रिमोट सेंसिंग सहित अंतरिक्ष विज्ञान, प्रौद्योगिकी एवं ऐप्लिकेशन, उपग्रह संचार एवं उपग्रह आधारित नेविगेशन, अंतरिक्ष विज्ञान एवं खगोलीय अन्‍वेषण, अंतरिक्ष यान का उपयोग एवं अंतरिक्ष प्रणाली व ग्राउंड सिस्‍टम और अंतरिक्ष प्रौद्योगिकी का इस्‍तेमाल। तौर-तरीका: इस एमओयू के तहत एक संयुक्‍त कार्य समूह की स्‍थापना की जाएगी जिसके सदस्‍य अंतरिक्ष विभाग/भारतीय अंतरिक्ष अनुसंधान संगठन (डीओएस/इसरो) और नीदरलैंड स्‍पेस ऑफिस (एनएसओ) के अधिकारी होंगे जो समय-सीमा और इस एमओयू को लागू करने साधन सहित आगे की कार्ययोजना तैयार करेंगे। यह पृथ्‍वी की रिमोट सेंसिंग, उपग्रह संचार, उपग्रह नेविगेशन, अंतरिक्ष विज्ञान और बाह्य अंतरिक्ष के अन्‍वेषण के क्षेत्र में नई अनुसंधान गतिविधियां और ऐप्लिकेशन की संभावनाएं तलाशने के लिए प्रोत्‍साहित करेगा। इस समझौता ज्ञापन मानवता के लाभ के लिए अंतरिक्ष प्रौद्योगिकी के ऐप्लिकेशन के क्षेत्र में संयुक्त गतिविधि विकसित करने के लिए मार्ग प्रशस्‍त करेगा। इस प्रकार इससे देश के सभी वर्गों और क्षेत्रों को लाभ होगा। पृष्‍ठभूमि: डीओएस/इसरो केंद्रों का क्षमता निर्माण पर नीदरलैंड के आईटीसी (इंटरनैशनल इंस्‍टीट्यूट फॉर जियो-इन्‍फॉर्मेशन साइंस एंड अर्थ ऑब्‍जर्वेशन, यूनिवर्सिटी ऑफ ट्वेंटे) और पृथ्‍वी के अवलोकन पर अंशांकन/सत्‍यापन प्रयोग करने के लिए रॉयल नीदरलैंड मेट्रोलॉजिकल इंस्‍टीट्यूट (आरएनएमआई) के साथ काफी पुराना संबंध रहा है। अंतरिक्ष विभाग (डीओएस) की वाणिज्यिक इकाई ऐंट्रिक्‍स कॉरपोरेशन ने अप्रैल 2008 में नीदरलैंड के एक उपग्रह (डीईएलएफआई-सी3) का प्रक्षेपण किया था। इसरो और नीदरलैंड स्‍पेस ऑफिस (एनएसओ) के अधिकारियों ने दोनों देशों के बीच अंतरिक्ष सहयोग के निर्माण की रूपरेखाओं पर चर्चा की। तदनुसार दोनों पक्षों ने शांतिपूर्ण उद्देश्‍यों के लिए बाह्य अंतरिक्ष के इस्‍तेमाल और अन्‍वेषण में सहयोग के लिए इस एमओयू पर पारस्‍परिक रूप से सहमति जताई।
प्रधानमंत्री ने सऊदी अरब के शाह सलमान बिन अब्‍दुल अजीज अल सऊद से फोन पर बातचीत की

सऊदी अरब के शाह सलमान बिन अब्‍दुल अजीज अल सऊद ने कल रात (सोमवार रात 9.30 बजे) प्रधानमंत्री श्री नरेन्‍द्र मोदी से फोन पर बातचीत की। बातचीत के दौरान प्रधानमंत्री श्री मोदी ने यमन में लगभग 4,000 भारतीय नागरिकों की सुरक्षा पर अपनी गहरी चिंता जताई। प्रधानमंत्री श्री नरेन्‍द्र मोदी ने सऊदी अरब के शाह को भारत के नागरिकों को निकालने की योजना के संबंध में जानकारी दी और उनसे इस संबंध में सहयोग और समर्थन का अनुरोध किया। सऊदी अरब के शाह सलमान बिन अब्‍दुल अजीज अल सऊद ने दोनों देशों के बीच मजबूत और घनिष्‍ठ संबंधों को याद करते हुए प्रधानमंत्री श्री मोदी को यमन में भारतीय नागरिकों की सुरक्षा पर पूरा ध्‍यान देने और सभी भारतीय नागरिकों की शीघ्र और सुरक्षित वापसी के लिए हर संभव सहायता देने का आश्‍वासन दिया। प्रधानमंत्री श्री नरेन्‍द्र मोदी ने सऊदी अरब के शाह का आभार व्‍यक्‍त करते हुए क्षेत्र में चुनौतियों के शीघ्र समाधान और उनके नेतृत्‍व में शांति और स्‍थायित्‍व की शीघ्र वापसी को लेकर अपनी आशा व्‍यक्‍त की। प्रधानमंत्री ने इस अवसर पर भारत के सऊदी अरब के साथ घनिष्‍ठ संबंधों को और अधिक मजबूत करने की प्रतिबद्धता को दोहराया।
नेपाल के विदेश मंत्री ने प्रधानमंत्री से भेंट की

नेपाल के विदेश मंत्री श्री महेन्‍द्र बहादुर पांडे ने आज प्रधानमंत्री श्री नरेन्‍द्र मोदी से भेंट की। विदेश मंत्री पांडे ने 18वें सार्क शिखर सम्‍मेलन में भाग लेने के लिए नेपाल के प्रधानमंत्री श्री सुशील कोइराला द्वारा भेजा गया निमंत्रण पत्र उन्‍हें सौंपा। इस सम्‍मेलन का आयोजन 26-27 नवंबर, 2014 को काठमांडू में होगा। प्रधानमंत्री ने यह बात दोहराई कि वह सार्क देशों के साथ रिश्‍तों को सर्वोच्‍च प्राथमिकता देते हैं। उन्‍होंने कहा कि वह अपने प्रथम सार्क शिखर सम्‍मेलन में भाग लेने को उत्‍सुक हैं। वह सार्क को एक ऐसा अहम साधन मानते हैं जो सार्क के हर सदस्‍य देश की ताकत बढ़ाने और इस क्षेत्र की साझा समृद्धि के लिए सामूहिक पहल को आगे बढ़ाने में सक्षम है। सार्क की प्रगति के लिए भारत के पूर्ण समर्थन की कटिबद्धता का जिक्र करते हुए उन्‍होंने कहा कि सार्क देशों को एक-दूसरे के अनुभवों और ताकत से अभी बहुत कुछ सीखना है। प्रधानमंत्री ने कहा कि क्षेत्रीय कनेक्‍टिविटी और एकीकरण को बढ़ावा देने के अलावा सार्क देशों को क्षेत्रव्‍यापी सहयोग बढ़ाने के लिए साझा विरासत के खास क्षेत्रों, चुनौतियों और अवसरों की पहचान करनी चाहिए। प्रधानमंत्री श्री नरेन्‍द्र मोदी ने अगस्‍त में नेपाल की अपनी यात्रा के दौरान गर्मजोशी, लगाव और असाधारण आवभगत के लिए नेपाल की जनता एवं सरकार के प्रति अपनी कृतज्ञता जाहिर की। उन्‍होंने अपनी यात्रा के बाद द्विपक्षीय रिश्‍तों वाले महत्‍वपूर्ण क्षेत्रों में हुई प्रगति का स्‍वागत किया। उन्‍होंने नेपाल के संविधान का मसौदा जल्‍द तैयार होने की भी उम्‍मीद जताई।
प्रधानमंत्री 17 मार्च को आईएआरआई में ‘कृषि उन्नति मेले’ में किसानों को संबोधित करेंगे

प्रधानमंत्री जैविक खेती पोर्टल का उद्घाटन करेंगे और साथ ही 25 कृषि विज्ञान केन्द्रों की भी आधारशिला रखेंगे प्रधानमंत्री श्री नरेन्द्र मोदी कृषि कर्मन पुरस्कार और पंडित दीन दयाल उपाध्याय कृषि विज्ञान प्रोत्साहन पुरस्कार भी प्रदान करेंगे प्रधानमंत्री श्री नरेंद्र मोदी 17 मार्च को नई दिल्ली में भारतीय कृषि अनुसंधान संस्थान, आईएआरआई पूसा परिसर में वार्षिक ‘कृषि उन्नति मेला’ को संबोधित करेंगे। वे किसानों को संबोधित करेंगे, जैविक कृषि पर पोर्टल की शुरूआत करेंगे और 25 कृषि विज्ञान केन्द्रों की आधारशिला भी रखेंगे। इस अवसर पर प्रधानमंत्री “कृषि कर्मन” और “पंडित दीन दयाल उपाध्याय कृषि विज्ञान प्रोत्साहन” पुरस्कार भी प्रदान करेंगे। इस मेले का थीम-2022 तक किसानों की आय दुगुना करना है। ‘कृषि उन्नति मेला’ का उद्देश्य किसानों के बीच कृषि और संबद्ध क्षेत्रों में नवीनतम तकनीकी विकास के बारे में जागरूकता पैदा करना है। किसानों की आय दोगुनी करने पर थीम पवेलियन, सूक्ष्म सिंचाई पर लाइव प्रदर्शन, अपशिष्ट जल उपयोग, पशुपालन और मत्स्य पालन मेले के प्रमुख आकर्षणों में से हैं। मेले में बीज, उर्वरकों और कीटनाशकों पर भी पवेलियन (मंडप) स्थापित किए जाएंगे।
प्रधानमंत्री ने सिंगापुर के प्रधानमंत्री श्री ली सियन लूंग और उनकी पीपल्‍स एक्‍शन पार्टी (पीएपी) को सिंगापुर चुनाव में विजयी होने पर बधाई दी

प्रधानमंत्री श्री नरेन्‍द्र मोदी ने सिंगापुर के प्रधानमंत्री श्री ली सियन लूंग और उनकी पीपल्‍स एक्‍शन पार्टी (पीएपी) को सिंगापुर के आम चुनाव में विजयी होने पर बधाई दी है। प्रधानमंत्री ने कहा, “चुनाव जीतने के लिए ली सियन लूंग और पीपल्‍स एक्‍शन पार्टी (पीएपी) को बधाई। भारत – सिंगापुर संबंधों को और मजबूत करने के लिए मैं प्रधानमंत्री ली के साथ कार्य करने के लिए उत्‍सुक हूं।”
प्रधानमंत्री ने मौलाना आजाद को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने मौलाना आजाद को उनकी जयंती पर श्रद्धांजलि दी है। प्रधानमंत्री ने स्वतंत्रता आंदोलन में उनके योगदान और शिक्षा के प्रति उनके जुनून को भी याद किया। प्रधानमंत्री ने ट्वीट किया; “मौलाना आजाद को उनकी जयंती पर याद कर रहा हूँ। विद्वतापूर्ण प्रकृति और बौद्धिक कौशल के लिए उनकी व्यापक रूप से प्रशंसा की जाती है। वे प्रमुख स्वतंत्रता सेनानियों के साथ मिलकर काम करते हुए, हमारी आजादी के आंदोलन में सबसे आगे रहे। उनमें शिक्षा के प्रति भी जुनून था।”
प्रधानमंत्री ने राष्ट्रपति भवन में राज्यपालों के 47वें सम्मेलन के समापन सत्र को संबोधित किया

प्रधानमंत्री श्री नरेन्द्र मोदी ने आज राष्‍ट्रपति भवन में राज्‍यपालों के 47वें सम्मेलन के समापन सत्र को संबोधित किया। प्रधानमंत्री ने कहा कि अपने विशाल अनुभवों एवं अपने पद की सम्मानजनक प्रकृति के कारण राज्‍यपाल एक अनूठी उच्च स्थिति पर आसीन होते हैं। उन्होंने कहा कि इसलिए वे राज्यों में बिना उसका एक हिस्सा बने, राज्य की प्रक्रियाओं में तेजी लाने तथा उसे बेहतर बनाने के लिए उत्प्रेरक एजेंटों के रूप में काम कर सकते हैं। प्रधानमंत्री ने कहा कि भारत विश्व भर में ऐसी एकमात्र अर्थव्यवस्था है जो वैश्विक आर्थिक संकंट के बावजूद मजबूती से आगे बढ़ रही है। उन्होंने कहा कि विश्व भारत पर गौर कर रहा है कि भारत वैश्विक घटनाक्रमों का केवल एक मूकदर्शक नहीं है और उसने सीओपी-21 एवं डब्ल्यूटीओ जैसे हाल के वैश्विक मंचों पर एक महत्वपूर्ण भूमिका अदा की है।
रेडियो पर प्रधानमंत्री का कार्यक्रम

रेडियो पर प्रधानमंत्री श्री नरेंद्र मोदी का कार्यक्रम मन की बात कल दिन में 11 बजे से आकाशवाणी के सारे नेटवर्क से प्रसारित किया जाएगा। प्रधानमंत्री ने ट्विटर पर अपने संदेश में कहा – ” कल दिन में 11 बजे रेडियो पर अपने विचार साझा करने के बारे में आशावान। ”